LIETUVOS RESPUBLIKOS VYRIAUSYBĖS KANCELIARIJA

TEISĖS grupė

IŠVADA

DĖL lietuvos respublikos vyriausybės nutarimo „Dėl ilgalaikio materialiojo turto perdavimo savivaldybių nuosavybėn“ PROJEKTO (toliau – Projektas)

(TAP NR. 22-273, TAIS NR. 22-1622(2))

Nr.

Vilnius

Įvertinę Projekto atitiktį įstatymams, Lietuvos Respublikos Vyriausybės nutarimams bei teisės technikos reikalavimams, nevertindami perduodamo turto formalių duomenų, teikiame šias pastabas ir pasiūlymus:

Atsižvelgdami į Teisės aktų projektų rengimo rekomendacijų, patvirtintų Lietuvos Respublikos teisingumo ministro 2013 m. gruodžio 23 d. įsakymu Nr. 1R-298, 66 punkto nuostatas, siūlytume Projekto 1 punkte tikslinti nuorodą į priedą.

Atsižvelgdami į Vyriausybės 2001 m. sausio 5 d. nutarimo Nr. 16 3 punkte įtvirtintą rekomendaciją, atkreipiame dėmesį, kad kartu su Projektu turėtų būti pateikti Projekto priedo 14, 15, 25, 26, 36, 39, 44, 45, 46, 49, 52 ir 53 punktuose nurodytų savivaldybių paaiškinimai atitinkantys Valstybės turto perdavimo patikėjimo teise ir savivaldybių nuosavybėn tvarkos aprašo, patvirtinto Lietuvos Respublikos Vyriausybės 2001 m. sausio 5 d. nutarimu Nr. 16, 10.3 papunktyje nustatytus reikalavimus.

Atkreipiame dėmesį, kad kartu su Projektu nėra pateiktas Kazlų Rūdos savivaldybės tarybos 2021 m. gegužės 31 d. sprendimo Nr. TS-117 1 priedas.

Atkreipiame dėmesį, kad kartu su Projektu pateiktame Kauno miesto savivaldybės tarybos 2021 m. rugsėjo 14 d. sprendime Nr. T-378 nėra nurodyta, kokioms konkrečioms Lietuvos Respublikos vietos savivaldos įstatymo 6 straipsnyje nurodytoms funkcijoms įgyvendinti yra perimamas Projekte nurodytas turtas.

Atsižvelgiant į Projekto nuostatas bei siekiant mažinti Vyriausybės priimamų sprendimų skaičių, siūlytina Projekto rengėjams apsvarstyti galimybę sprendimus dėl valstybei nuosavybės teise priklausančio ilgalaikio (išskyrus nekilnojamąjį turtą) ir trumpalaikio materialiojo ir nematerialiojo turto perdavimo savivaldybių nuosavybėn priimti ne Vyriausybei ir inicijuoti atitinkamus Lietuvos Respublikos valstybės ir savivaldybių turto valdymo, naudojimo ir disponavimo juo įstatymo ir kitų teisės aktų pakeitimus.

Teisės grupės patarėja	Inga Jonelienė

Inga Jonelienė, tel. +37070661817, el. p. inga.barsiene@lrv.lt